Rossiya rezidentlarining chet eldagi qarindoshlariga pul jo'natishiga cheklov o'rnatildi

Rossiya Markaziy banki valyuta bozoridagi “o'zgaruvchanlik” fonida chet yelga pul o'tkazmalari bo'yicha yana bir cheklov o'rnatdi. Bu haqda “Kommersant'” xabar berdi.
Ma'lum bo'lishicha, regulyator rezident jismoniy shaxslarning hisobvaraqlaridan chet eldagi turmush o'rtoqlari, yaqin qarindoshlari (ota-onasi, bolalari, bobo-buvisi, nabiralari), opa-singillari va aka-ukalari, farzandlikka oluvchilari va asrab olingan bolalari hisobiga har oyda 5000 AQSh dollaridan ko'p pul o'tkazishni ta'qiqlaydi.
Ma'lumot o'rnida, rezidentlar deganda Rossiya fuqarolari, shuningdek, Rossiya hududida qonuniy, muntazam yashaydigan chet el fuqarolari nazarda tutilmoqda.
Qayd etilishicha, bu majburiy chora bo'lib, valyuta mamlakatdan chiqib ketmasligi va hozirgi vaziyatda rubl kursiga qo'shimcha bosim bo'lmasligi uchun qilinmoqda.
Eslatib o'tamiz, hozirda Rossiyaning bir qator yirik kredit tashkilotlariga nisbatan joriy qilingan sanktsiyalar, Rossiya banki valyuta zaxiralarining bir qismi muzlatilishi fonida hukumat valyuta mablag'larining xorijga chiqib ketishini cheklash va ichki valyuta bozorini barqarorlashtirish choralari ko'rmoqda. Shu bilan birga, Rossiyada jismoniy shaxslarning fond birjasida valyuta sotib olishida 12 foizlik komissiya joriy qilingan. Bundan tashqari, Rossiya prezidenti farmoni bilan 10 ming dollar va undan ko'proq ekvivalentdagi naqd xorijiy valyutani chet elga olib chiqish taqiqlangan.
Avvalroq Evropa Ittifoqi qanday sabablarga ko'ra rossiyalik oligarxlarga qarshi sanktsiyalar kiritgani haqida xabar berilgandi.